V. Veteška, podpredseda NR SR: (2004-07-06):
Pán poslanec Béreš ako prvý vystúpi v rozprave. Nech sa páči. V. Béreš, poslanec: Vážený pán predsedajúci, vážený pán minister, vážené poslankyne, poslanci, návrh, ktorý rieši poľnohospodársku a potravinársku komoru, je v súlade s ekonomickým programom ANO, kde bola stanovená práve úloha dobrovoľnosti členstva v komorách. Hovoríme, samozrejme, o predmetnej komore, pričom mnohí poberatelia podpôr môžu byť aj nepodnikateľskými osobami a obcami. Súvisí to, samozrejme, s rozvojom vidieka a celá filozofia spoločnej poľnohospodárskej politiky smeruje k rozvoju vidieka a krajinotvorbe, samozrejme, okrem výroby potravín. Malo by ísť teda o členstvo v komore, ktoré by malo byť, samozrejme, liberálnejšie, čo je v súlade s § 2 ods. 3 predmetnej novely. Treba však jasne špecifikovať, že členom komory môže byť aj fyzická osoba nepodnikateľ, nakoľko aj tieto osoby sú poberateľmi podpôr v poľnohospodárstve, ako aj štátne lesy, obce alebo cirkev. Ide o nadväznosť na služby a poradenstvo, ktoré môže komora poskytovať aj týmto osobám, nakoľko v oblasti poľnohospodárskych podpôr Poľnohospodárska a platobná agentúra túto službu neposkytuje a neposkytuje ju ani Ministerstvo pôdohospodárstva Slovenskej republiky. Naša Slovenská poľnohospodárstva komora teda poskytuje poradenstvo výhradne svojim členom a ostatným len za úhradu, respektíve v rámci projektov či aktivít zastrešených z Ministerstva pôdohospodárstva Slovenskej republiky. V iných štátoch Európskej únie spolupracuje aj na  administrovaní dotácií, pričom poskytovať poradenstvo je absolútne normálne, ale, samozrejme, záleží to vždy na konkrétnych podmienkach, ktoré sa vlastne dohodnú s príslušnou komorou, myslím tým buď člena, alebo nečlena. V súčasnosti nečlenom komory táto nechce bezplatne poskytovať poradenstvo, čo je logické a pracovníci agentúry túto činnosť vykonávať nesmú. Mohlo by ju vykonávať napríklad Ministerstvo pôdohospodárstva Slovenskej republiky, ktoré si však zrušilo regionálne odbory. V niektorých krajinách Európskej únie poskytuje štát bezplatné poradenstvo prostredníctvom regionálnych zástupcov. Z toho dôvodu si mnohé fyzické osoby, napríklad záhumienkari či samostatní roľníci nevedia ani vyplniť žiadosti na dotácie, respektíve ich vypĺňajú chybne, čo môže mať za následok ich sankcionovanie, nepodanie žiadosti v najbližšom období a nevyčerpanie prostriedkov z Únie pre rezort pôdohospodárstva. Preto štát musí nájsť najrýchlejšie a profesionálne inú formu informovanosti, čo by v zmysle novely postavilo fungujúci systém poradenstva napríklad prostredníctvom regionálnych komôr. Treba zvážiť aj rakúsky model financovania komôr, keď jej pracovník vykonáva farmárovi prvú administratívnu kontrolu priamych podpôr alebo mu vypíše formuláre žiadostí o dotáciu, teda podieľa sa priamo na  administrovaní dotácií, čím vykonáva časť tej činnosti, ktorú u nás robí napríklad prostredníctvom Poľnohospodárskej platobnej agentúry. Možný by bol model aj väčšej prenesenej kompetencie, keď napríklad potravinárska komora v plnej miere administrovala domáce platby, za čo by dostala časť finančného balíka vyčleneného na účel ako úhradu za službu poskytnutú štátom. Rozpor medzi Slovenskou potravinárskou komorou a regionálnymi komorami je v odvodoch príspevkov okrem iného na činnosť, keď regióny chcú väčšiu časť financií pre svoju potrebu znížiť odvody do centra. Súvisí to aj s prenosom kompetencií, keď regionálne komory prevzali časť legendy, najmä štatistiku a informačné listy od zrušených regionálnych odborov ministerstva pôdohospodárstva a za úplatu od ministerstva pôdohospodárstva, no podľa názoru regiónov s neprimeraným rozdelením tejto úhrady viac v prospech poľnohospodárskej komory ako pre regionálne komory. Situáciu komplikuje aj platobná neschopnosť veľkých podnikov, ktoré neplatia napríklad svoje záväzky z členského, a teda znefunkčňujú samosprávu týchto komôr. Na druhej strane dobrovoľným členstvom sa skončí nečinnosť niektorých funkcionárov komôr, ktorí, ak budú chcieť prežiť, budú musieť vykázať viditeľnú činnosť pre členské organizácie, čo bude mať za následok aj omladenie okrem iného, samozrejme, týchto komôr. Nerozumiem celkom bodu č. 3, ktorý hovorí o upresnení úloh komôr najmä v nadväznosti na zákon č. 518/2003 Z. z., v ktorom nie je zmienka o potravinárskej komore, a nie je mi ani jasné, aké úlohy by presne táto komora mala vykonávať. Preto by som chcel požiadať aj pána ministra, aby špecifikoval, o ktoré úlohy by vlastne malo ísť, ktoré by vlastne komora mala povinne vykonávať. Zásadné výhrady k novele preto nemám, očakávam, že potravinárska komora bude mať voči nemu tvrdé výhrady. Vyplýva to z doterajšej reality zatiaľ platného zákona o potravinárskej komore, lebo aj keď nenapĺňa svoju funkciu podľa očakávania členskej základne, každá právnická osoba podnikajúca v poľnohospodárstve musela byť členom poľnohospodárskej komory, a teda aj povinne platiť členské, čo v iných záujmových, profesijných združeniach rezortu neexistuje. Myslím si, že napriek tomu táto novela predstavuje istý krok dopredu a chcel by som osobitne  ešte raz požiadať, aby pán minister povedal, o ktoré presne úlohy by malo ísť, teda ktoré by komora mala plniť v zmysle aj tejto novely. Ďakujem pekne.